CELEX: 32015R1494
Language: sk
Date: 2015-09-04 00:00:00
Title: Nariadenie Komisie (EÚ) 2015/1494 zo 4. septembra 2015, ktorým sa mení príloha XVII k nariadeniu Európskeho parlamentu a Rady (ES) č. 1907/2006 o registrácii, hodnotení, autorizácii a obmedzovaní chemikálií („REACH“), pokiaľ ide o benzén (Text s významom pre EHP)

5.9.2015   
            
            
               SK
            
            
               Úradný vestník Európskej únie
            
            
               L 233/2
            
         NARIADENIE KOMISIE (EÚ) 2015/1494
   zo 4. septembra 2015,
   ktorým sa mení príloha XVII k nariadeniu Európskeho parlamentu a Rady (ES) č. 1907/2006 o registrácii, hodnotení, autorizácii a obmedzovaní chemikálií („REACH“), pokiaľ ide o benzén
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemikálií (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES (1), a najmä na jeho článok 131,
   keďže:
   
               (1)
            
            
               V odseku 3 položky 5 prílohy XVII k nariadeniu (ES) č. 1907/2006 sa zakazuje uvádzanie na trh alebo používanie benzénu ako látky alebo ako zložky iných látok, alebo v zmesiach, v koncentráciách rovnajúcich sa alebo vyšších ako 0,1 % hmotnosti.
            
         
               (2)
            
            
               Z dôvodu geologických osobitostí zemný plyn z určitých ložísk obsahuje viac ako 0,1 % hmotnosti benzénu, ale menej ako 0,1 % objemu.
            
         
               (3)
            
            
               Dostupné technické postupy na zníženie koncentrácie benzénu v tomto zemnom plyne na menej ako 0,1 % hmotnosti by si vyžadovali kapitálové výdavky vo výške takmer 1 miliardy EUR a operačné výdavky vo výške približne 60 miliónov EUR ročne.
            
         
               (4)
            
            
               Hodnotenie rizika, ktoré vykonal v roku 2013 holandský Rijksinstituut voor Volksgezondheid en Milieu (Národný inštitút pre verejné zdravie a životné prostredie), viedlo k záveru, že zemný plyn, ktorý sa uvádza na trh na používanie spotrebiteľmi a ktorého limit obsahu benzénu je vyšší ako 0,1 % hmotnosti, ale nižší ako 0,1 % objemu, nepredstavuje neprijateľné zdravotné riziko.
            
         
               (5)
            
            
               Výbor pre hodnotenie rizík Európskej chemickej agentúry (ECHA) potvrdil vo svojom stanovisku (2) z 28. novembra 2014, že vystavenie spotrebiteľov koncentráciám benzénu v zemnom plyne vyšším ako 0,1 % hmotnosti, ale nižším ako 0,1 % objemu, nepredstavuje riziko pre zdravie spotrebiteľov, ktoré nie je primerane kontrolované.
            
         
               (6)
            
            
               Vysoké náklady na zníženie koncentrácie benzénu v zemnom plyne na menej ako 0,1 % hmotnosti by boli neprimerané a na základe stanoviska výboru pre hodnotenie rizík nepotrebné na účely riadenia rizík. Nariadenie (ES) č. 1907/2006 by sa preto malo zmeniť s cieľom povoliť uvedenie na trh a používanie zemného plynu s koncentráciou benzénu nižšou ako 0,1 % objemu.
            
         
               (7)
            
            
               Opatrenia stanovené v tomto nariadení sú v súlade so stanoviskom výboru zriadeného podľa článku 133 nariadenia (ES) č. 1907/2006,
            
         PRIJALA TOTO NARIADENIE:
   Článok 1
   Príloha XVII k nariadeniu (ES) č. 1907/2006 sa mení v súlade s prílohou k tomuto nariadeniu.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 4. septembra 2015
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 396, 30.12.2006, s. 1.
   
      (2)  http://echa.europa.eu/documents/10162/13641/rac_opinion_adopted_benzene_in_natural_gas_en.pdf.
   
      PRÍLOHA
      V prílohe XVII k nariadeniu (ES) č. 1907/2006 sa v odseku 4 v stĺpci 2 položky 5 dopĺňa tento bod:
      
         
                     „c)
                  
                  
                     zemný plyn uvádzaný na trh na používanie spotrebiteľmi, ak koncentrácia benzénu zostáva nižšia ako 0,1 objem. % (objem/objem)“